Title: Priemyselný park Devínska Nová Ves
Author: NpPPP
Last saved by: jost

Priemyselný park Zlaté Moravce – Pláne 1

Primátorka mesta Zlaté Moravce predložila na Ministerstvo hospodárstva SR dňa  30. mája 2006 žiadosť o poskytnutie podpory na zriadenie Priemyselného parku Zlaté Moravce
 – Pláne 1. Žiadosť bola predložená na základe zákona č. 193/2001 Z. z. o dotácií na zriadenie priemyselných parkov a o doplnení zákona Národnej rady SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov (ďalej len „zákon“).

Realizáciou PP Zlaté Moravce a v ňom vybudovaných investícií sa predpokladá vytvoriť asi 300 nových pracovných miest. Miestom realizácie Priemyselného parku Zlaté Moravce – Pláne 1 je priemyselná zóna mesta Zlaté Moravce na Továrenskej ulici, v katastrálnom území Zlaté Moravce. Mesto Zlaté Moravce žiada o dotáciu zo štátneho rozpočtu v zmysle § 3 odsek 1, písmeno c) zákona vo výške 1,2 mil. Sk na úhradu nákladov na kúpu pozemkov určených na zriadenie priemyselného parku, vrátane úhrady nákladov na prevod pozemkov, s ktorými nakladá Slovenský pozemkový fond Bratislava do vlastníctva obce, za účelom vybudovania    Priemyselného parku Zlaté Moravce – Pláne 1. Zoznam týchto pozemkov je uvedený v zmluve č. 4-75554.06. Ide o  Zmluvu o budúcej zmluve o prevode vlastníctva č. 4-75554.06 do vlastníctva mesta Zlaté Moravce, ktorá je podpísaná medzi mestom Zlaté Moravce a Slovenským pozemkovým fondom Bratislava. Tieto pozemky, sú  potrebné na vybudovanie technickej vybavenosti územia a inžinierskych stavieb nevyhnutných na zriadenie priemyselného parku. Hodnota pozemkov bola určená  znaleckým posudkom č. 80/2005 zo dňa 24.05.2005, v zmysle vyhlášky Ministerstva spravodlivosti SR č. 492/2004 Z.z. o stanovení všeobecnej hodnoty majetku vo výške 204,1875 Sk/m^2.

Spoločnosť ViOn a.s. Zlaté Moravce vybuduje v priemyselnom parku Zlaté Moravce – Pláne 1 nevyhnutnú infraštruktúru a výrobné priestory podľa požiadaviek zmluvných nájomcov, ktorými budú spoločnosti NPLS s.r.o. Bratislava a ESTAMP Slovakia, s.r.o. Bratislava. Spoločnosť ViOn, a. s. sa zaviazala preinvestovať za mesto Zlaté Moravce sumu cca 10,8 mil Sk (t.j. 90 % z nákladov na úhradu prevodu pozemkov) a sumu vo výške cca 220 mil. Sk na vybudovanie nevyhnutnej infraštruktúry a výrobných kapacít. Spoločnosť ViOn, a.s. čestne prehlásila, že má podpísanú Zmluvu o budúcej kúpnej zmluve priestorov a Zmluvu o spolupráci pri výstavbe so spoločnosťami ESTAMP Slovakia, s.r.o. Bratislava a NPLS s.r.o. Bratislava.

Predpokladané činnosti a stručné podnikateľské zameranie parku:
1. a 2. závod – výroba lisovaných, vysekávaných a zváraných kovových výrobkov pre bielu techniku a automobilový priemysel. Ide o vystrihovanie, tvárnenie za studena a prípadne následnú montáž alebo zváranie dielcov.